Det er fjerde gang kåringen af Årets Nordjyde løber over nordjydernes skærm. Men på grund af stigningen i coronasmittede i Nordjylland bliver det denne gang uden publikum i salen.

Når tv-seerne den 1. oktober sætter sig til rette foran tv´et for at følge kåringen af Årets Nordjyde, vil det blive en anden oplevelse end de tidligere år. Der er nemlig ikke nogen gæster tilstede i salen på Vendsyssel Teater, hvor showet igen i år bliver afholdt. - Det er simpelthen et spørgsmål om rettidig omhu, forklarer TV2 Nords direktør, Mikael Justesen, og fortsætter: - Hvis vi afholder showet med et live publikum, risikerer vi, at målet ikke står mål med midlet, set i lyset af den smitteudvikling der er lige nu. Nominerede får familien med Der vil dog stadig være et lille antal gæster i salen. De fem nominerede har nemlig hver især fået lov til at invitere en lille håndfuld familie og venner. Og seerne hjemme i sofaen vil stadig få serveret et festligt show med masser af god underholdning. - Det er klart, at showet nu bliver produceret med fokus på dét der foregår på scenen, og vi får ikke de velkendte billeder af publikum, der klapper og følger med. Men tv-oplevelsen skulle meget gerne blive lige så stor, siger Mikael Justesen, der har truffet beslutningen om at udelade publikumsdelen med rolig hånd. Kun én ting ærger ham rigtig meget. - At de fem nominerede ikke får den oplevelse med, at stå i en fyldt sal og blive hyldet for det kæmpe arbejde, de gør. For det har de - om nogen - fortjent! Du kan møde de fem nominerede lige her , hvor du også kan læse meget mere om showet, der altså ruller over skærmen den 1. oktober på TV2 Nord, på Salto og her på hjemmesiden.